**Fuga de amintiri**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ușor, venea din depărtare, același dor pășind tăcut,

se strecura prin înserare o mângâiere din trecut,

se luminau pe rând ferestre, pluteam ca dus de-un veșnic val

spre tot ce astăzi nu mai este, spre îndrăgitul loc natal.

În casa veche străjuită de-un brad sădit de ziua mea

alți oameni stau acum la masă priviți de sus de-aceeași stea,

a mai rămas doar amintirea copilului încercănat

de-atâtea cărți citite noaptea, de-atâta zbucium cenzurat.

Emile Zola, Flaubert și Stendhal și-au pus amprenta pe destin,

dormeam în zorii dimineții în pat regal cu baldachin,

mă sfâșia și o durere, necunoscută până-atunci,

când răsfoiam cu Cella Serghi cartea ținută pe genunchi.

Se adunau umbre cu-ncetul în pulberea de stea visată,

bătea încetișor pendula o altă oră sfărâmată

și galopau căluți de aur pe bolta neagră din tavan

când se porneau în goana mare trei mușchetari și D' Artagnan.

Atâtea visuri ne-mplinite au eșuat prin amintiri,

mai scutură câteodată penajul lor de povestiri,

și din grădina veștejită întinde brațul său uscat

un brad bătrân spre poarta veche, cu gestul unui condamnat.

Adina V.

decembrie 2018